Anna tuomarille tuhat savitaulua, eikä hän sen jälkeen löydä enää kotiinsa. Anne Berner (kesk) aikoo tällä ikivanhalla foinikialaisen asianajajan kikalla rimpuilla irti Finavia-skandaalista, kirjoittaa Iltalehden toimittaja Olli Ainola.

KIMMO PENTTINEN/AL

Liikenneministeri julkaisi keskiviikkona tukun viestejä, joilla hän todistelee viattomuuttaan. Samalla hän ohjaa huomion pääasiasta. Viestikokoelma kiertää kaikkein olennaisimman valtion lentokenttäyhtiön miljoonasotkussa.

Berner ohittaa oman ja johtamansa liikenneministeriön vastuun tilintarkastusyhteisö Deloitten kanssa tehdystä sopimuksesta. Tuolla sopimuksella Finavia perui aloittamansa vahingonkorvauskanteen aiempaa vastuullista tilintarkastajaansa ja tilintarkastusyhteisöään vastaan.

Deloitten päästi pinteestä juuri Berner. Hän painosti Finavian hallituksen hyväksymään Deloitten vastuusta vapauttamisen.

Valtiontalouden tarkastusvirasto on arvostellut Berneriä ankarimmin nimenomaan tästä tapauksesta. Bernerin toiminnan seurauksena Finavian neuvotteluasema Deloittea vastaan romahti.

Berner käytti ministerivaltaansa, mutta hän ei kuitenkaan halunnut ottaa siitä vastuuta. Vastuun hän työnsi raukkamaisesti Finavian hallitukselle.

Vastuu Finavialle vahingollisesta Deloitte-sopimuksesta on skandaalin ydinkysymys. Jos eduskunnan tarkastusvaliokunta polkaisee liikkeelle virallisen tutkinnan, ja osoittautuu, että Finavialle on aiheutunut ministerin toiminnasta vahinkoa, Berner saattaa joutua henkilökohtaisesti tilille vahingoista.

Ei kai siis ihme, jos Berner on paniikissa. Mitä nyt yhdestä ministerisalkusta, mutta vastuuseen joutuminen vahingosta olisi jotain paljon pahempaa.

Paniikissa ihminen ei aina toimi viisaasti. Berner ei ole tällä viikolla toiminut kovin viisaasti.

Sitä kummallisempaa on pääministeri Juha Sipilän (kesk) takertuminen kompuroivaan ministeriinsä. Sipilän aiemmat lausunnot Bernerin puolesta saattoi vielä ymmärtää tuiki tavanomaiseksi tilanteen rauhoitteluksi ja tuen osoitukseksi oman hallituksen jäsenelle, mille ei tarvinnut antaa kovin suurta painoa.

Tällä viikolla Sipilä aivan yllättäen nosti kierroksia, kun hän oma-aloittesti ryhtyi tulisesti puolustamaan Berneriä. Tuli kerralla selväksi, että tunteet roihuavat pääministerin kansliassa. Mikä on mahtanut sekoittaa hallituksen viilipytyn?